Sacrosancte ecclesie Sancti Vincentii martiris infra ambitum meniorum Matisconensium constructe, cui domnus Ledbaldus pontifex preest, ego Gautserannus levita concedo quasdam res juris mei, consentientibus mea matre Adalgardi et fratre meo Arnulfo; sunt autem he res site in pago Matisconensi sive Lugdunensi, videlicet quicquid habeo in Flaciaco villa et Sanciaco. Mansus autem dominicatus est in villa Flaciaco, quem cum omnibus appenditiis, campis scilicet, silvis, pratis, vineis, aquis aquarumque decursibus, Sancto Vincentio dono, exceptis his que sunt in villa Asnerias, eo pacto ut presentialiter canonici unum curtilum cum vinea in villa Sanciaco investitura recipiant; cetera ego in vita mea teneam. Me vero decedente, omnes he supradicte res cum omni integritate ad mensam canonicorum Sancti Vincentii perveniant. Est vero in pago Lugdunensi et in villa Mauriaco una colonica que erat olim Sancte Marie, sed commutata est cum campis, pratis, silvis et omnibus appenditiis. Hanc jam Rannulfo levite dederant et nunc Sancto Vincentio dono, eo pacto ut idem Rannulfus in vita sua teneat, post ejus excessum rectores Sancti Vincentii teneant et possideant. S. Gautseranni levite, qui hanc cartam facere precepit et firmare rogavit. S. Arnulfi fratris sui qui consensit. S. Herenii. S. Constantini. S. Bernardi. S. Telolfi. S. Arlei. S. Hugonis. Data per manum Rannulfi levite, V feria festi paschalis, regnante Rotberto rege.